Mihkel Raud

Mihkel Raud (sündinud 18. jaanuaril 1969 Tallinnas) on eesti laulja, kitarrist, endine poliitik, ajakirjanik ja kirjanik. Ta oli XIII Riigikogu liige.

Haridus 
Aastatel 1979–1987 õppis ta Tallinna 7. keskkoolis. Seejärel õppis pool semestrit inglise filoloogiat Tartu Riikliku Ülikooli kaugõppeosakonnas.

2005. aastal omandas Mihkel Raud magistrikraadi ajakirjanduse erialal University of the Arts London'i kommunikatsioonikolledžis.

Töö ja loominguline tegevus

Televisioon ja film 

Lapsena mängis Raud filmides "Keskpäev" (1981) ja "Nukitsamees" (1981).

Raud juhtis koos Tuuli Kochiga TV3-s saadet "Koosolek", mis lõpetati 2005. aastal.

Ta oli üks kohtunikke telesaadetes "Eesti talent" ja "Eesti otsib superstaari".

Ta juhtis Eesti Televisioonis muusikasaadet "7 vaprat".

Ta oli TV3 neljapäevaõhtuse jutusaate "Värske Ekspress" saatejuht alates 2008. aasta septembrist kaks hooaega. Saates intervjueeris ta värske Eesti Ekspressi juhtlugude kangelasi ja kuumade teemadega seotud inimesi. 2010. aasta septembrist alates on ta samal kanalil saate "Kolmeraudne" saatejuht. 2019. aastal juhtis koos Brigitte Susanne Hundiga TV3 saadet "Eesti muusika karikas".

Muusika 

Raud on mänginud kitarri ansamblites Golem, Metallist, Kulo, Singer Vinger, Ba-Bach, Mr. Lawrence ja Lenna.

Kirjandus 

24. oktoobril 2008 ilmus tema autobiograafia "Musta pori näkku", milles kujutab naturalistlikult rokkansamblites mängimise aega 1980. aastatel. Teost on saatnud ülisuur müügiedu: paari esimese kuuga osteti seda üle 30 000 eksemplari.

2010. aastal ilmus põnevusromaan "Sinine on sinu taevas".

Poliitiline tegevus 
Raud astus 21. aprillil 2014 Sotsiaaldemokraatlikku Erakonda.

Ta kandideeris 2015. aasta Riigikogu valimistel Tartu linnas, kogus 3227 häält ja pääses sellega Riigikogu XIII koosseisu. Ta oli riigikogu kultuuri- ja hariduskomisjoni liige.

7. juunil 2016 teatas Mihkel Raud, et lahkub nii Riigikogust kui ka poliitikast, tuues põhjuseks ebaõnnestumise poliitikuna.

Teosed

Raamatud 
 Musta pori näkku. Tammerraamat, 2008.
 Sinine on sinu taevas. Mustvalge Kirjastus, 2010.
 Kus ma olen ja kuidas sina võid palju kaugemale jõuda. FD Distribution, 2016.
 Eestlase käsiraamat: 100 asja, mida õige eestlane teeb. Rahva Raamat, 2017.
 Ühes väikses Eesti linnas. Kava Kirjastus, 2022.

Muusikaalbumid

Merry Christmas Mr. Lawrence 
 Graffity Revolution (Kuldnokk, 1991, MC)

Mr. Lawrence 
 Mr. Lawrence (SPV Records, 1993, CD MC)
 Swing (MRLSK, 1995, CD MC)
 Sit And Spin (SPV Rec, 1999, CD MC)
 Mr Lawrence 1990–1999 (Estonian Artist Agency, 2007, CD)

Tunnustus
 2021 Valgetähe V klassi teenetemärk

Isiklikku 

Mihkel Raud on kirjanike Aino Perviku ja Eno Raua poeg. Kirjanik ja japanoloog Rein Raud on tema vend, kunstnik Piret Raud tema õde.

1994. aastal abiellus Mihkel Raud Raadio 2 reklaamitoimetaja Sirje Poolgasega. Neil on poeg Kaarel Eno.

2007. aastal abiellus ta kinnisvaramaakler Pärle Seppinguga. Kummalgi on varasemast abielust poeg.. Abielu lahutati augustis 2012.

2013. aastal abiellus ta juuksurist näitleja Liina Vahteriga. 30. juulil 2019 teatas Mihkel Raud Instagrami vahendusel, et tema ja Liina Raua kooselu on lõpule jõudnud. Sama aasta novembris teatas paar, et on taas koos.

Mihkel Raual on pojad Kaarel Eno (1997) ja Joosep (2015) ning tütar Mirjam (2013).

Vaata ka 
 "Mina jään"

Viited

Välislingid 

 Koduleht
 Mihkel Raud (mihkelraud) Twitteris
 
 Pikk intervjuu: Mihkel Raud: teen nüüd kõik, et kauem elada, Laupäevaleht LP, 16. november 2013
 "Värske Ekspress"
 Mihkel Raualt ilmus avameelne mälestusteraamat, ERR, 24. oktoober 2008
 Urmo Soonvald: Mihkel Raua halastamatu pihtimus, Õhtuleht, 25. oktoober 2008
 Mihkel Raud: Kultuur või kultuur? Mandaat või mandaat?, EPL, 24. november 2008
 Mihkel Raud: Lendava kinga retoorika, EPL, 22. detsember 2008
 Mart Niineste. Mihkel Raud ja Hendrik Sal-Saller lähevad üheskoos kontserttuurile. Melu.ee, 14. jaanuar 2009
 Mihkel Raud: Poliitilistel põhjustel puutumatu EPL.ee, 30. märts 2009
 Hendrik Alla. Mihkel Raud jagas 150-krooniseid autogramme. Elu24 : Meedia, 15. märts 2010
 Mihkel Raud ja Toomas Luhats. Jutusaade. Vikerraadio, 21. märts 2010

Eesti lauljad
Eesti muusikud
Eesti kitarristid
Eesti kirjanikud
Singer Vinger
Eesti otsib superstaari
XIII Riigikogu liikmed
Sotsiaaldemokraatliku Erakonna poliitikud
Valgetähe V klassi teenetemärgi kavalerid
Sündinud 1969